Universis presentes litteras inspecturis, nos Clarambaudus decanus et capitulum ecclesie Eduensis notum facimus quod cum Bonus de Castro Canino concanonicus noster Eduensis ab Agnete uxore Guillemi dicti Bullaut de Edua emerit et acquisierit viginti solidos Parisien. annui et perpetui redditus assessos et assignatos super serjantariam quam ipsa Agnes habet in nostra ecclesia Eduensi et super fructus, exitus et proventus ipsius serjantarie, et ipse Bonus dictos viginti solidos Parisien. annui et perpetui redditus nobis dederit pro missa sancti Spiritus singulis annis in perpetuum in ecclesia nostra Eduensi celebranda, nos emptionem, acquisitionem, assessionem et assignationem predictas volumus, laudamus et concedimus ipsi Bono, ratas, gratas habentes atque firmas. In cujus testimonium litteris presentibus sigillum sancti Nazarii quo utimur duximus apponendum. Datum anno Domini Mº CCº octogesimo octavo.